ועדת הכלכלה, כנסת 17, פרוטוקול מספר 564, 2008-04-09 14:45

יורם מרציאנו: אני מתכבד לפתוח את ישיבת ועדת הכלכלה.

יורם מרציאנו: נתבקשתי על-ידי יושב-ראש הוועדה הקבוע, חבר הכנסת גלעד ארדן, להחליף אותו.

יורם מרציאנו: ב-4 במרס 2008 פנה שר המשפטים אל יושב-ראש ועדת הכלכלה, בבקשה לאשר את הצו שעל סדר יום הוועדה.

יורם מרציאנו: עניינו של צו זה בדחיית תחילת תיקון מס' 3 לחוק שירות נתוני אשראי, התשס"ז-2007.

יורם מרציאנו: אני מבקש מעו"ד תמר קלהורה להציג את בקשת הדחייה, ואם יהיו התייחסויות נוספות אשמח לשמוע.

תמר קלהורה: ביולי 2007 חוקקה הכנסת את תיקון מס' 3 לחוק שירות נתוני אשראי.

תמר קלהורה: התיקון הזה נועד לאפשר הרחבה בתקנות של המידע שניתן לאסוף ולמסור על-פי החוק.

תמר קלהורה: זאת בעקבות בדיקה שעשינו במלאת שנתיים-שלוש להפעלת החוק הזה ולאחר שהתברר לנו שבנוסח הקיים של החוק והתקנות יש מספר מגבלות שמונעות מן החוק לפעול בצורה יעילה, ובעצם במידה רבה מסכלות את המטרות שלשמן הוא נחקק, שהן בעיקרן הרחבת הנגישות למידע על אנשים פרטיים, פריצת המונופול בשוק האשראי הצרכני והוזלת האשראי לצרכן.

תמר קלהורה: לכן באנו לכנסת וביקשנו להסיר את המגבלות הללו.

תמר קלהורה: נדרשנו לתיקוני חקיקה ואמרנו לוועדה שנביא תקנות שיישמו את התיקון, מכיוון שרוב המגבלות ורוב השינויים שרצינו להכניס יהיו בתקנות ולא בחוק.

יורם מרציאנו: אילו עניינים יידחו על-פי בקשתכם?

תמר קלהורה: התיקונים העיקריים שביקשנו להכניס נוגעים למספר מגבלות שמוטלות על איסוף ומסירה של המידע השלילי.

תמר קלהורה: למשל היום קבועה עדיין בתקנות מגבלה למסירת מידע בדוח אשראי על תיקי הוצאה לפועל.

תמר קלהורה: בעל רישיון שירות נתוני אשראי נדרש להמתין עד שיצטבר אצלו הרבה מאוד מידע על תיקי הוצאה לפועל לפני שהוא יכול לכלול את המידע הזה בדוח האשראי, ואנחנו רוצים לבטל את המגבלה הזאת.

תמר קלהורה: יש עוד מספר דוגמאות – מידע ממקור מוסמך: נכון להיום צריך גם להמתין 90 ימים וגם בעל רישיון צריך להמתין עד שיצטבר אצלו מידע מ-3 מקורות מוסמכים שונים – מגבלות שאכן מנעו אפשרות למסירת מידע בצורה אפקטיבית.

תמר קלהורה: כדי שנוכל לעשות את זה בצורה יעילה ומושכלת, שגם תהיה נכונה מבחינה כלכלית, משרד המשפטים שכר את שירותיו של עו"ד דרור שטרום, שיושב כאן לידי, והוא עשה עבודה יסודית מאוד ומקיפה מאוד.

תמר קלהורה: אם היושב-ראש ירצה לשמוע אולי הוא ירחיב עליה.

תמר קלהורה: אחת הסיבות לכך שעדיין אין תקנות היא, בין היתר, העבודה שלו.

תמר קלהורה: אציין גם שבמקביל לתהליך שלנו ועדת אריאב, שאולי היושב-ראש מכיר, ועדה שהוקמה במשרד האוצר, שיש לה תכליות רחבות בהרבה מענייננו, נדרשה אף היא לסוגיית שירות נתוני אשראי והעלתה בפנינו מספר שאלות שהצריכו אותנו לבדוק האם הן טעונות תיקון תקנות או טעונות תיקון חקיקה.

תמר קלהורה: זאת סיבה נוספת לעיכוב.

אתי בנדלר: אילו סוגיות למשל?

תמר קלהורה: למשל סוגיית הרחבת המידע החיובי ואולי הגבלת הגישה אל המידע החיובי, דברים שנמצאים עדיין רק בשלב הראשוני, אבל בכל זאת הצלחנו לבדוק אותם מכיוון שאין טעם להביא הרבה סדרות של תקנות לכאן.

תמר קלהורה: אם יש צורך בתיקון תקנות חשבנו לעשות את זה באופן מסודר.

תמר קלהורה: זאת הסיבה שעדיין אין תקנות מוכנות.

תמר קלהורה: אני מבקשת לציין שאתמול הפצנו לגורמים הרלוונטיים טיוטה ראשונה של התקנות ואני מקווה שבתוך מספר חודשים, עוד בכנס הקיץ 2008 ולא יאוחר מכך, נוכל להביא את התקנות לכנסת.

תמר קלהורה: ביקשנו דחייה עד סוף דצמבר 2008 גם כדי לתת לוועדה זמן לדון, וגם מכיוון שתידרש תקופת היערכות של כל הגורמים, כי אנחנו לא רק מרחיבים את המידע לגבי הגורמים הקיימים, אלא אני יכולה כבר לומר שבתיקון התקנות יש לנו כוונה להרחיב גם את המידע החיובי כך שגורמים נוספים ימסרו מידע חיובי.

תמר קלהורה: זה יצריך תקופת היערכות, לכן מתבקשת הדחייה הארוכה.

יורם מרציאנו: אני מודה לך.

יורם מרציאנו: אצטרך להתלבט עם עצמי.

יורם מרציאנו: מישהו מבקש להתייחס או להוסיף דבר מה?

יורם מרציאנו: לא.

תמר קלהורה: צו שירות נתוני אשראי (דחיית תחילתו של תיקון מס' 3), התשס"ח-2008 "בתוקף סמכותי לפי סעיף 6 לחוק שירות נתוני אשראי (תיקון מס' 3), התשס"ז-2007 (להלן – החוק), ובאישור ועדת הכלכלה של הכנסת, אני מצווה לאמור: סעיף 1 – דחיית תחילתו של תיקון מס' 3 לחוק תחילתו של החוק תידחה ליום ד' בטבת התשס"ט (31 בדצמבר 2008).

תמר קלהורה: סעיף 2 – תחילה תחילתו של צו זה ביום כ"ד בניסן התשס"ח (29 באפריל 2008).

תמר קלהורה: "

אתי בנדלר: אני מבקשת להביא לתשומת לבך, גברת קלהורה, אני מניחה שהתקנות שאתם מבקשים להביא לדיון בפני הוועדה מקיפות למדי וכוללות שינויים, כפי שהצהרת.

אתי בנדלר: הייתי מבקשת שאת טיוטת התקנות הללו תביאו זמן מספיק מראש לדיון בוועדת הכלכלה כך שלא תשאירו לה פרק זמן קצר מאוד לדון בהן.

דרור שטרום: כפי שלפעמים קורה ...

אתי בנדלר: אני מבקשת לעשות מה שלפעמים לא קורה.

תמר קלהורה: זאת הכוונה שלי ואשתדל כמיטב יכולתי לעמוד בה.

יורם מרציאנו: יש בכוונתי להפוך את הדיון הזה לדיון הכי קצר של ועדת הכלכלה.

יורם מרציאנו: מי בעד?

יורם מרציאנו: מי נגד?

יורם מרציאנו: הצבעה בעד צו שירות נתוני אשראי (דחיית תחילתו של תיקון מס' 3), התשס"ח-2008 – 1 נגד – אין נמנעים – אין הצו נתקבל.

יורם מרציאנו: אני בעד.

יורם מרציאנו: אין נמנעים ואין מתנגדים.

יורם מרציאנו: צו שירות נתוני אשראי (דחיית תחילתו של תיקון מס' 3), התשס"ח-2008, נתקבל פה אחד.

יורם מרציאנו: אני מודה לך.

יורם מרציאנו: הישיבה נעולה.